謝子瞻尚書惠墨端溪硯二首 墨
作者：范祖禹
朝代：宋

paragraphs: 禹平洪流錫玄圭，班于羣神朝會稽。
遼東飛煙過滄海，徂徠古氣臨天齊。
丹砂化出黄金鼎，雄麝焚身何噬臍。
魚膠清堅豈易致，燕支山北隨佩觿。
雙龍蛇蟠戲缺月，吳軍破甲光水犀。
黑雲如輪起端溪，揮灑倐忽奔鯨鯢。
先生海內文章伯，窮年蒿目憂黔黎。
玉堂新製自心巧，想見星象躔寶奎。
落毫無脛走珠玉，雨雹霽止垂虹蜺。
陋儒窮經脣欲腐，石室汗簡空沈迷。
眼昏畫紙僅成字，何異月闇投玻瓈。
唯當藏作篋中寶，併荷蓑笠歸鋤犂。